Марко Ганчев
Криза или катастрофа

chitanka.info

Философ на автострада

хванала го жлъчна криза.

Духом философ не пада,

ала тялом ниско слиза.

На една страна москвичът,

а на друга — философа

долу в бездната се свличат

също като два картофа.

Философът за колата

толкова не се нервира,

блъска си с ръце главата

случая да формулира.

Криза или катастрофа,

катастрофа или криза —

тъжно мисли философа,

отговора не излиза.

При пропадане в хендека

потрошил съм кокалака,

кокалака хайде, нека,

хайде нека и далака.

Да, но ме боли и жлъчка,

божичко, ще полудея —

сякаш има петолъчка,

а не камък вътре в нея.

Хем се пита, хем се пипа

там, където го пробожда.

Радостен мъдреца рипа:

евриката го спохожда.

Ура! — вика философа —

отговорът ми излиза:

претърпял съм кризострофа,

също тъй и катакриза.

1991

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.